
ПРЕССЪОБЩЕНИЕ
22 ноември 2023 г.
Управителят на БНБ проведе работна среща с Председателския
съвет на ИСС по въпроси относно членството на България в еврозоната
Председателят на Икономическия и социален съвет (ИСС) на Република България г-жа Зорница Русинова, съвместно със заместник-председателите на ИСС г-жа Валентина Зартова, г-н Пламен Димитров и г-н Богомил Николов, проведоха работна среща с управителя на Българската народна банка г-н Димитър Радев.

Представителите на Икономическия и социален съвет представиха по време на работната среща Резолюция относно членството на България в eврозоната, приета на 13 октомври 2023 г. от Пленарната сесия на ИСС.

С Резолюцията се доразвива и потвърждава позицията на членовете на ИСС (организации, представляващи пълния спектър на организираното гражданско общество в страната) в подкрепа на  присъединяването на България към eврозоната и спазване на целевата дата за въвеждане на еврото 1 януари 2025 г.). На срещата с управителя на БНБ представителите на ИСС подчертаха своята готовност да ангажират експертния потенциал на организациите от трите групи, представени в Съвета, за провеждане на активна, широкообхватна и ефективна информационна кампания, насочена към всички заинтересовани страни.

Темата за членството на България в eврозоната е във фокуса на работата на Съвета и намира отражение в серия от документи: становища на тема „Ускоряване на подготовката за присъединяване на Република България към еврозоната” (2017 г.), както и „Национален план за въвеждане на еврото” (2022 г.), анализ за „Въздействие на присъединяването на България към еврозоната върху икономическото развитие, инфлацията и доходите в страната“ (юли 2022 г.), разработен по предложение на Председателя на 47-ото Народно събрание.

Управителят на БНБ г-н Димитър Радев изрази високата си оценка на усилията, които полага ИСС в процеса на информиране на обществото по темата, като подчерта изключителната важност на постигнатия консенсус между организациите на работодателите, работниците и служителите и неправителствените организации в подкрепа на въвеждането на еврото. Г-н Радев представи и дейностите, които извършва БНБ в процеса по подготовка за приемане на еврото в страната.

